地名: 忠州 (忠清道, 牧)
年: 1549.0

○推官等啓曰: "李輝、崔大觀、裵光義, 刑訊皆不服。 與洪胤質問, 則言端不諱, 而實情則不服。 請加刑。 且見金義淳之書, 則皆陰陽之書, 至書祖宗及聖上八字云, 亦當刑訊。 洪胤則大槪承服, 而兇謀節次, 不盡輸情, 請加刑。 洪峴、李守成出於洪胤招辭, 請拿鞫。" 傳曰: "皆如啓。" 推官等以推案啓曰: "洪胤刑訊時, 茂松守
              彦誠、毛山守
              呈琅, 出於招辭, 請拿推。 且有謀議冊, 在忠州本家云, 已令先去都事取來, 而取來難必, 故又使洪胤書其大槪入啓。"
                【謀議冊凡百條。 一, 四月二十日間, 率李輝乘船上京, 直到茂松家, 先誘擧兵事。 一, 犯闕時, 以李輝爲先鋒, 率軍數十名, 擇其中勇壯者, 先入事。 一, 崔大觀能文有口辯, 以爲行軍從事事。 一, 李戊丁輕銳有捷敏, 才當爲副從事, 統率軍令事, 一, 李寅丁雖無知識, 寡默持重, 凡干賞罰事, 付此人行之。 一, 李後丁年少不可率行, 然軍隊中小小之事, 可以當之, 當作軍官事。一, 到京則友人韓翼, 才智非常, 若言如此事, 必樂從, 亦不可失。 當以此任大事, 可爲軍中之小將, 出號令事。 一, 軍中諸緣, 則鄕中無可得之勢。 上京見鄭春齡, 則其奴素能冶匠之事, 言之則彝物多少間可圖, 先鑄長戈數十事。 一, 茂松之子李彛, 當爲茂松之後, 次次隨入事。 一, 軍機重事, 將非其人, 不可濟事。 當以生員康惟善爲大將事。 一, 凡擧兵時, 入軍事, 不可由挾門。 自光化門直入, 必靡然從之, 預令于軍, 叫噪直入, 先刦守門之人事。 一, 軍裝不須多備。 椎四五十, 劍三四十先備事。 一, 忠州兵房崔筍鶴, 李煇所知也, 使煇密言, 州軍器爲半輸載于舟, 他餘未備之物, 上京隨後備之事。 一, 洪胤之才, 不及康惟善, 可爲副將事。 一, 李輝年耄有術, 可爲次副將事。 一, 裵光義素言甲子年有經營之人, 故見聖明之世云, 亦且付任軍統事。 一, 李山立、玉立兄弟, 在昔以豪俊有名, 雖無弓馬之才, 可以執戈行事事。 一, 閑良孫守儉武才卓越, 軍中之事, 非此人難當。 可以爲大將之軍官事。 一, 擧事之時, 晝則不可爲也, 當其閭閻之人, 昏睡時直入無留, 宰相朝官, 聞奇雖到, 聽從者存之, 不從者害之, 預先知委于軍, 冠靑衣黑以別軍隊事。 他餘各件, 忘不記憶, 巨網家藏冊持來憑問事。 
                    〔一〕
                  , 崔大觀、(李茂丁)
                      〔李戊丁〕
                    
                  、寅丁、後丁同着名, 李輝手書, 藏于巨網家事。 一, 毛山守宗室中長者, 以此人爲茂松之後, 其子亦爲其父之後, 次次直入事。 一, 前縣監柳貞, 自己卯時有名, 且常患其窮居, 李輝將利害之說, 往誘之, 今已見諾, 可以一時勸行事。 他餘頭頭人, 無過此人, 慮或忘却, 來則可以憑問事。】
              
            

○洪峴, 刑訊一次。
                【供云: "前年十一月, 李洪胤上京還忠州, 言於臣曰: ‘殺吾父者, 鄭彦慤; 殺吾妻父者, 李芑、尹元衡。 吾等雖儒生, 射殺此等人, 因而犯上, 豈不成事乎? 吾上京問卜於林芑, 推占主上八字及吾八字, 則芑曰: 「汝之八字非常。」 此言可喜。’ 云。 謀逆節次冊, 李洪胤起草, 康惟善潤色之, 其大意則: ‘尹元衡一國小人, 欲攻金安老, 往議尹任家, 任以安老族親爲妾, 故卽通于安老, 謫黜元衡兄弟。 以此與李芑同謀, 族滅尹任之家, 又辱及仁宗。 元衡, 仁宗之叛逆, 吾輩皆殺之。’ 云云。 洪胤又曰: ‘吾已與林芑相約矣。 嶺南士夫輩出, 前後相望, 裵光義善陰陽地理, 隨處來往, 無貴賤皆知之, 有才技者亦必交矣。 汝須通于光義, 密囑吾言。’ 其簡辭曰: ‘今去洪兄所言曲採。’ 吾以洪胤之言, 卽傳于光義, 光義亦許之。 洪胤又言於我曰: ‘汝自嶺南, 得善射者五六人, 吾於忠州得十餘人, 則有餘裕矣。 且欲得忠州兵器, 乘船上京。 又發軍器寺兵器, 欲先芟除李芑、尹元衡、鄭彦慤、李浚慶。 浚慶雖吾族親, 吾父母死後, 凡事皆不顧見, 故欲害之。 今年三四月間上京, 伺行幸時, 分定軍士, 若呈上言者然, 因以擧事。 若不得爲, 則欲以康惟善、崔大觀爲主將, 直入勤政殿, 擧事, 如朴元宗。’ 云。 吾亦於咸昌冶匠宋巨忠處, 槍劍三十餘, 打造在家, 李洪胤兵器, 則其奴巨網, 埋於自生之家矣。 謀議冊書名人, 則康惟善、崔大立、崔大觀、裵光義、李洪胤、金義淳、戊丁三兄弟、李守成、李有成、孫莫同、巨網、孫守儉、邊復、林芑、柳應凱、毛山守、毛山守長子、茂松守、靑雲令、武城守、金貞孫, 吾亦着署。 事成則李洪胤欲自立, 衆意則欲立毛山守。 以康惟善、李洪胤、崔大觀爲政丞, 以吾爲兵曹判書, 林芑爲參判, 擧事時, 吾與柳洪元, 爲從事官事, 相與同議。 吾以此意言於洪崙, 則崙難之, 吾曰: ‘汝不娶妻, 父母俱死。 若從我謀, 功名可易成, 汝不從之, 彼輩當殺汝。’ 崙亦許之。 咸昌、陰城、槐山、驪州、楊根等官處, 兵曹官文書僞造, 使之出給軍器, 已爲僞造, 未及傳送。"】
              
            

○推官以推案啓曰: "罪人李後丁供, 僞造兵曹關字, 取來各官鐵椎埋置云, 洪峴供, 只僞成關字, 時未送各官云。 故先搜探埋椎處, 知其虛實, 然後欲移文各官以驗之。 忠州、陰城、陰竹三官軍士姓名番次, 與後丁之招牴牾, 而番都目, 無名者亦多, 令兵曹衛將所相考分辨, 然後拿推。 但番都目無名者及姓名番次各異者, 更詰問後丁何如? 洪峴招辭所引林芑、柳應凱、靑雲令、武城守不服, 當刑訊。 但昨夜, 洪峴承服時, 以林芑再三請錄於招辭, 猶恐或漏, 以柳應凱, 稱壯健善武才, 今見其人, 則孱劣有病, 而靑雲令亦有病。 以武城守, 稱居雙里門內, 而放賣其家, 移居路梁, 今已二十餘年, 年亦老矣, 似非洪胤深交。 且不曾出於洪胤等口, 今獨出於洪峴之辭, 不能無疑。 洪峴辭氣狂妄, 有同俳優, 發言皆若戲侮, 若不窮閱, 遽加刑訊, 恐不得實情。 請更問。" 答曰: "如啓。 洪峴所引之人, 亦詰問後丁, 可也。" 推官啓曰: "軍士當拿問。 但兵曹衛將所都目, 抄來見之, 則與招辭少異。 柳應凱、林芑、武城守等事, 更詰洪峴, 則林芑則洪胤約之, 柳應凱則林芑約之, 靑雲令則崔大觀約之云, 此人等, 皆非洪峴親約之人也。 武城守居雙里門內, 又有忠州田舍云, 此指茂松守也。 武城守, 則忠州無奴婢田舍, 家亦在路梁, 專不干涉, 請放送。 拿來罪人, 過數日, 必皆至矣, 必有與洪峴等質問之事。 林芑等, 請與他罪人, 一時憑推。" 答曰: "皆如啓。"

○壬午/傳于推官曰: "謀議冊, 在巨亡家云, 詳問巨亡可也。"
                【喪人李有成供云: "臣丁未年十一月遭父喪, 得脚氣證, 常時不能出入。 前年十二月, 李洪胤母死, 乃臣之四寸, 故成服時, 往見而已, 其後洪胤家有病氣, 絶不來往。 同參逆謀, 書名于冊, 臣所不知。" 私奴巨亡供云: "臣非李洪胤之奴, 以李洪男登科別給之奴。 今年二月往見洪胤于行祭幕, 則洪胤與崔大觀同坐, 附耳相語。 大觀曰: ‘李德應何以承服乎? 雖承服豈得活乎?’ 又曰: ‘屬公田民, 若以李若氷養母金氏, 傳給李洪男之樣, 僞成文記呈上言, 則可以還出。’ 云云。 進去于上典李洪男處, 告以此意, 則洪男曰: ‘洪胤等前旣僞造文記, 田民多數漏落, 今復擧吾名, 僞造印信, 將有大事。 吾當告官也。’ 洪胤憤臣傳說其術, 今乃以謀議冊在臣家誣陷矣。 裵光義則看山時, 止宿於孫玉孫之家, 相與謀議之事, 臣不得知。 洪胤其父籍沒後, 率母來接臣家, 前年十一月構家移歸, 專不往來。 臣於謀議冊內, 非但無名, 而埋置兵器, 亦不得知。" 幼學趙光漢供云: "李洪胤則前後不相見。 臣則自少居咸昌, 洪峴、洪崙兄弟在京中, 故初不相知。 癸卯年洪峴等遭父喪下歸, 至於一年, 猶不相見, 及其小祥後, 始與相見。 同鄕人表憑家婢小玉, 臣自壬寅年相奸, 而洪崙亦潛奸, 洪峴又與潛奸, 臣專不聞知, 每相往來。 丁未年臣避病于凉梵寺, 洪峴又隨後避寓, 同宿之際, 洪峴謂我曰: ‘朋友相奸一妾, 當黜於鄕矣。’ 臣答曰: ‘朋友則已矣, 亦有兄弟相奸者。’ 峴曰: ‘汝指誰歟?’ 臣答曰: ‘吾豈指汝云乎? 蓋有如此之人耳。’ 峴曰: ‘孰爲相奸乎?’ 因欲歐打。 臣卽書冊衣曰: ‘受辱於洪峴。’ 又書曰: ‘色必敗身, 須戒愼。 言能害己, 更商量。’ 因移寓祥安寺, 右所書冊, 尙在臣家。 其後洪峴等絶不相見。 且臣之六寸孽妹, 乃表憑子仍雲守節之妾。 洪峴以喪人欲潛奸, 使其四寸妹夫邊復通簡, 則仍雲之妾, 謂邊復曰: ‘爲人守節之妾, 何以欲嫁人乎? 峴乃潛奸汝妻者, 給汝妻爲可。’ 相與鬪詰。 臣於四月初十日, 路遇邊復語之曰: ‘洪峴兄弟, 同奸一女事, 汝等常以我發說爲咎。 今峴又於喪中, 欲奸人妾, 汝爲中媒乎? 汝雖聞給汝妻之言宜矣。’ 邊復曰: ‘汝何以發此言乎?’ 臣答曰: ‘洪峴奸汝妻之言, 騰播一鄕。 豈我所獨言乎?’ 今洪峴等被囚唱言曰: ‘趙光漢亦將隨我拿來。’ 云, 獄卒皆聞其語。 懷嫌誣引明白。" 學生柳弘源供云: "臣與李洪胤, 前後一不相見。 洪峴則臣之妻八寸也。 臣嘗與洪峴, 爭妻家傳給之田, 呈官相訟, 洪峴理屈不勝。 已爲憤怨。 又洪峴等拿來時, 都事不知洪峴去處, 令臣率軍士搜覓洪峴所往可疑之地。 故臣往搜咸昌地, 洪峴五寸叔家, 而都事已捉洪峴矣。 臣還告不得搜覓之意於都事, 則洪峴、洪崙, 皆械繫在庭。 因此懷嫌誣引矣。" 奴敬孫供云: "臣今年八十三。 腰下蹇澁, 長臥房中, 足不到隣里者十餘年, 則謀逆無理。 李洪胤雖居不遠之地, 臣老耄有病, 故不相見。 洪峴則前年居母喪發引乘船, 到忠州, 聞咸昌病氣熾發, 於臣家近處, 打幕留在, 未久下去。 臣徒聞洪峴之名而已, 亦不相見。" 奴孫同供云: "臣以宜春令之奴, 去甲辰年, 宜春令遭母喪, 臣隨主守墓, 其後仍居墓下。 而里中無孫莫同稱名人, 以臣爲名字相近拿來。 賤籍及戶籍相考, 則可辨矣。" 幼學柳堤春供云: "臣自少守儒業, 見古人君師一體之言。 爲兩大王心喪三年, 又書國忌, 常置于案, 不廢齋素, 一鄕之人所共知之。 李洪胤居父母之喪, 多行不道之事, 故不齒論於人類, 則豈有交結, 相從同心謀逆之理乎?"】
              
            

○癸未/訓鍊院習讀官裵萬期啓曰: "罪人康惟善孽同壻甲士林五紀, 本是驍勇之人也。 小臣居忠州, 前年十一月二十日間, 見之。 崔大觀三兄弟, 率其母, 避病于其婢夫宋末春家, 惟善與五紀, 自其家曉頭出來, 到今料之, 則必與惟善同謀, 而脫漏於推鞫, 故臣不勝憤激來啓。 且惟善之妻祖墓在臣家近處。 嘗見二人, 常射小的, 皆有力善射, 故敢啓。" 傳曰: "知道。" 仍傳于推官曰: "惟善旣與他人相謀, 況與同壻, 不相謀乎? 宜速拿推, 亦詰後丁。"

○毛山守、呈琅、茂松守、彦成、李有成、李守成、金義淳、孫守儉, 皆依律凌遲。
                【學生安世章供云: "臣粗解陰陽。 年前三月, 適到妻上典李仁儉之家, 仁儉與喪人對坐, 因指臣謂喪人曰: ‘此人頗解陰陽。 可問葬事。’ 喪人曰: ‘葬事則已畢矣, 要有推卜之事。’ 遂出貼冊, 問戊申、乙亥、己丑三八字曰: ‘此八字何如?’ 臣答曰: ‘乙亥生外, 戊申、己丑兩八字, 皆不善終。’ 仍問: ‘是誰八字?’ 喪人答曰: ‘戊申生李若氷, 乙亥生李洪男, 己丑生李洪胤。’ 云。 臣本不知李洪胤, 李守成則雖李仁儉同壻, 而亦未曾相見, 仁儉家始與識面。 李洪胤八字, 可爲君王之說, 臣所不言。 其眞僞問諸李仁儉。" ○定虜衛崔萬齡供云: "臣所居住, 乃忠州
                  北村, 而與李若氷家, 相距二十里。 故素與相識, 退計十五年間, 若氷奴打臣姪崔永壽, 臣呈訟治罪。 以此作嫌已久。 丁未年李若氷被罪籍沒時, 臣同生弟崔永齡, 以本州糾察官, 推刷田民, 而李洪胤、李戊丁, 來臣弟家, 與臣同坐, 其田民請囑漏落, 臣言曰: ‘若氷平生常行貪黷, 多有怨家, 其田民若用術隱漏, 將有大事。’ 力爲禁止。 故洪胤、戊丁等懷嫌已甚, 誣引明白。" ○保人林五紀供云: "臣家則槐山地境, 崔大觀家則忠州
                  北面, 相距一息半程, 面貌亦不相見矣。 崔大立則臣妻父李延慶處來到, 數度相見。 宋末壽則亦衆中相見而已, 其家門戶, 亦不得知。 崔大觀兄弟被罪時, 未有與康惟善一時曉頭出來之事矣, 康惟善以儒士, 亦無與臣共射之時。 臣以孝子林季蕃妾子, 雖隣里人有喪, 常齋素七日, 務農力食, 不事射獵, 而李洪胤、李戊丁等, 一不相見。 其曉頭出來, 及與康惟善共射事, 必有證人, 請面質。" ○定虜衛李福己供云: "臣名非福己, 乃福基也。 臣本不能造矢, 但造弓甚精, 故臣之姓名, 人無不知矣。 臣所居吹鍊洞, 與李若氷家, 相距三十里, 故但知李洪胤姓名, 而一未相見, 萬無來請造弓之事。" ○學生孫守恭供云: "臣粗修破弓, 居忠州
                  西面, 與李若氷家, 相距七十里, 故李洪胤編髮時, 只一度相見, 加冠後, 更不相見。 若於臣處造弓矢, 則造作所入必多, 出處請竝推閱。" ○學生孫守讓供云: "臣粗修破矢。 李後丁葬父於百姓守連家籬邊, 守連不得禁止, 適守連母病死, 人言新墳爲祟, 守連將欲移居。 後丁等欲買臣奴妻娚之田, 與守連家(代)
                    〔垈〕
                  相換設計, 臣亦欲買此田, 多般禁止, 使不得放賣。 後丁等强欲抑買, 而守連亦不肯移居, 故洪胤、後丁等, 因此懷憤。 今年正月, 洪胤將葬其母於臣家近處, 臣爲壓勝於葬地, 以此尤爲發怒。 水平、後丁與李洪胤等同心之人, 故誣引判然。" ○私奴宋末春供云: "臣崔大觀母家婢夫。 今年正月崔大觀, 率妻避病臣家, 三月還歸, 其母及兄弟不曾避接矣。 康惟善則只聞名, 而前後不見。 林五紀則只衆中相見, 而一不來臣家。 大觀避接時, 亦無他人來宿, 崔大觀來寓臣家, 非前年十一月, 乃今年正月。 其眞僞行移推閱。" ○步兵池七同供云: "臣於李若氷祖上墳墓下居生。 前春因飢饉剝取墓山松皮, 爲李後丁所打, 非徒相詰罵辱, 而李若氷屬公田, 若氷奴金山等耕食, 臣於田主沈府院君宅種子受來, 奪耕, 以此後丁憤怒恐嚇, 懷嫌誣引明白。" ○正兵池億年供云: "臣所居北面, 與李若氷所居, 相距二十餘里。 但其祖上墳墓, 有臣家近處, 故洪胤其父永葬時, 來到, 只路中謁見而已。 與李後丁作嫌之由, 聞諸府院君宅奴權其每。" ○習讀官裵萬期供云: "臣前年十月晦間, 以子息成婚事, 昌寧地往來時, 過忠州地本家。 日則不記, 以謁牧使、判官事進去, 翌日初明還家, 望見二人, 乘馬多率從人過去。 距末春家二里許, 臣偶逢名不知一人, 問其乘馬者爲誰, 其人答云: ‘宋末春家, 崔大觀兄弟, 率其母避寓, 康惟善、林五紀來見而出去。’ 臣聞常時二人, 以同生同壻, 一家內同處, 每射小的。 臣卽今料之, 康惟善凶逆之謀, 林五紀想必知之, 而及今事覺之後, 遠處居人, 皆蒙同參之罪, 而獨五紀脫漏, 臣不勝痛憤, 只上達。 而其人等謀議之事, 則臣不得知。 今呈啓辭, 憑閱。" 其啓曰: "臣去丁未年九月, 以祖上拜掃事受由, 下歸于忠州。 到家翌日, 聞逆賊毛山守、茂松守、柳貞、忠義衛李允文、忠州判官張世經、槐山郡守成偉等, 率女妓一十五名、工人五名, 以李延慶遭女壻盧守愼竄謫之患, 又同里居六寸罪人李若氷之賜死, 各設慰宴, 逐日爲之。 此必延慶欲與毛山守等人, 故托慰宴陰議密事, 以報盧守愼、李若氷之怨。 況臣以食物載船事, 往于江邊, 延慶亦以會飮事, 向于設宴處, 行到于江, 與臣言曰: ‘李芑、尹元衡構成虛事, 陷戮正直之士, 專得家財奴婢, 專擅國家, 無所不爲, 豈無天殃乎?’ 仍爲切齒, 又曰: ‘貪功之輩, 陷於李、尹奸譎之術, 擯斥賢良, 屠滅無辜。’ 不測之言多般發說。 臣見其事, 聞其言, 陰懷異心, 謀危宗社之計, 蓋可想矣。 臣不勝痛憤, 思欲上達, 而重大之事, 率意輕動, 亦似未安, 姑審詳悉法, 戊申年冬, 延慶身死, 故齎志未果。 而今者其率壻逆賊康惟善, 同里居七寸姪李洪胤, 同惡相濟, 謀唱反逆之計, 則豈以延慶爲不知哉? 到今計之, 與臣所言, 非但含憤以發, 謀逆之計, 益爲章章明矣。 臣有聞未卽上達, 臣之罪亦已大矣。 且延慶孽壻林五紀, 亦與逆賊康惟善等, 日夜同處, 陰謀秘計, 無有不知。 而臣痛憤之心, 寤寐未忘, (僅)
                    〔謹〕
                  具啓。" ○李後丁更推: "忠州
                  崔萬齡, 則鬚白腹不大, 臣家不遠處居生。 本是兩班人, 其弟崔億〈齡〉則糾察官也。 陰城居崔萬齡則本是常人, 與忠州
                  崔萬齡居住處及容貌, 元不相同。" ○李後丁、池七同、池億年質問。 池七同供云: "臣前年春, 因飢饉, 於李若氷祖上墓山, 剝取松皮, 洪胤、後丁等多率奴子歐打。 李若氷屬公田, 若氷奴公石耕食, 臣於田主沈府院君京居奴權其每處, 種子受來奪耕, 故懷嫌誣引明白。" 李後丁供云: "池七同父子, 瓦家造成, 多積禾穀, 因剝松皮而逢打者不實矣。 沈府院君農所, 屬公奴昌孫, 凡事專掌, 必不奪同班奴公石耕食之田, 給他人也。 前年八月崔大觀家時祭日, 招致饋酒, 因與同謀, 河陽、永川、新寧等官兵器取來, 僞造行移逢授事, 李洪胤與臣說道矣。" 池億年供云: "前年春飢荒太甚, 雖士族之家, 亦不免飢, 臣父子剝取松皮, 爲後丁歐打明白。 公石耕食之田, 臣父奪耕之由, 問于貞陵洞府院君奴權其每。"】
              
            

○安世章, 刑問三次。
                【供云: "前年三月, 李守成來臣家言曰: ‘吾等與忠淸道人同謀, (土)
                    〔上〕
                  京犯闕, 欲爲越城擧事, 事成乎否?’ 又曰: ‘李洪胤八字, 可爲君王乎? 推卜之。’ 臣答曰: ‘八字可爲君王, 擧事則事必成。’ 同心謀逆。" ○學生許礎供云: "臣居忠州地, 雖與李若氷相識, 然若氷常行貪黷悖戾之事, 故常時不相訪。 其子弟等非徒一不相見, 臣年過七十。 李洪胤年必稚少, 專不相知矣。 臣自二十三歲得風疾, 不能出入, 甲辰二月風證加發, 不出房外, 起居亦不得任意。 交結李洪胤等, 冊內書名, 萬萬無理。" ○學生安喜進供: "臣, 安喜遇四寸喜選也。 安喜遇同生安喜進, 則前年五月初七日身死。 臣本以廢疾之人, 左邊偏枯半身不收, 常時門庭外, 不得出入, 何因交結李洪胤等, 冊內書名乎?" ○幼學韓翼供: "臣年八九歲時, 李若氷家與臣家不遠, 故李洪胤相知。 而臣十歲時, 若氷賣家移居後, 與李洪胤, 絶不相見矣。 辛丑年間, 或於學堂, 數度相見, 而洪胤驕縱, 恃其一家勢焰而蔑視之故, 更無相與接談之時。 其後乙巳年間, 臣爲南學有司, 李洪胤以逆賊之壻損促, 今至十年矣。 其冊內臣名現出, 專不得知。" ○喪人(李王立)
                      〔李玉立〕
                    
                  供云: "臣與李洪胤, 本不相識, 壬寅、癸卯年間, 以輪次製述事, 南學、東學, 數度相見, 而洪胤輕妄, 故稠人中暫見後, 不相交結矣。 臣丙午年十月喪妻, 丁未年七月喪母, 八月喪父, 以喪葬之事, 奔走東西, 長在哭泣之中, 雖平日相交之人, 不爲尋訪, 李洪胤不見其面, 今已七八年矣。 其冊內臣名現出, 專不得知。" ○喪人李山立供云: "臣於洪胤, 壬寅、癸卯年間, 四學輪次往來時相見, 其父被罪下鄕後, 更不相見矣。 丁未年臣父母俱病, 長爲救藥, 七月喪母, 八月喪父, 十二月喪弟, 奔走喪事, 永葬纔畢, 長在山所守墳, 不得與人相訪。 洪胤所爲, 專不得知。" ○私婢金伊今供: "班中婢春貞, 自少林芑相奸, 芑遭喪, 隣居洪書房潛奸, 數月還棄。 林芑脫喪上京後, 又往來, 聞洪書房相奸之言, 歲前還棄不見。" ○孫守讓, 刑訊四次, 供云: "前年七八月間, 禹水平來言於臣曰: ‘我與李洪胤、車漢之、(延曖)
                      〔延璦〕
                    
                  、崔大觀共謀, 上京犯闕事, 曾已議定。 若事成, 汝以閑良當爲功臣, 其時所用箭, 汝當造作。’ 臣答曰: ‘若果如是, 則我雖不精造箭, 當爲造作。’ 箭竹八十餘介, 收合將造, 未及造成。 同心謀逆。"】